Juminkeko (kulttuurikeskus)

Juminkeko on Kuhmossa sijaitseva Juminkeko-säätiön ylläpitämä kulttuurikeskus, joka perustettiin hallinnollisesti vuonna 2001. Sen edeltäjä oli Kuhmon Kulttuurikornitsa. Säätiön tehtäviin kuuluu Kalevalaan liittyvän kulttuuriperinteen vaaliminen, kulttuurivaihto Karjalan tasavallan ja Suomen välillä ja kansainvälinen kulttuurivaihto Kalevalaan liittyvissä asioissa.

Säätiö järjestää näyttelyitä ja erilaisia tilaisuuksia sekä Juminkeossa että eri puolilla Suomea ja Karjalaa. Kirjailijavierailut, kiertävät näyttelyt sekä folklore-ryhmien ja orkesterin kiertueet ovat toiminnan arkipäivää. Kulttuurikeskus toteuttaa sekä yksinään että yhteistyökumppaniensa kanssa erilaisia hankkeita, jotka ulottuvat sisältötuotannosta ja muusta julkaisutoiminnasta perinteen keruuseen sekä arkistointiin ja Vienan runokylien elvytystoimintaan asti. Juminkeko toimii myös valtakunnallisena lastenkulttuurikeskuksena perinnekulttuurin alalla.

Kulttuurikeskus palvelee yleisöä tarjoamalla Kalevalaan ja karjalaiseen kulttuuriin liittyviä näyttelyitä, ohjelmia ja tilaisuuksia. Se järjestää myös kulttuurimatkoja Vienan Karjalaan yhteistyökumppaneidensa kanssa. Juminkeosta voi ostaa Kalevala- ja Karjala-aiheista kirjallisuutta sekä muistoesineitä ja koruja.

Juminkeossa voi tutustua yhteen maailman laajimpiin kuuluvaan Kalevala-kokoelmaan. Auditoriossa voi katsoa omana tuotantona valmistettuja av-ohjelmia Kalevalan synnystä, karenialismista, Elias Lönnrotin toiminnasta, vienalaisesta runonlauluperinteestä jne. Ohjelmista on useita kieliversioita. 

Juminkeko-säätiö julkaisee kirjoja, cd-levyjä ja multimediaohjelmia.

Säätiön toimintaa johtaa asiantuntijahallitus, johon kuuluvat vuonna 2020:

 Kirjailija Markku Nieminen, puheenjohtaja
 Professori Pekka Laaksonen, varapuheenjohtaja
 Tutkija-muusikko Taito Hoffrén
 Elokuvaohjaaja Lasse Naukkarinen
 Folkloren tutkija Eila Stepanova
 FT, arkeologian dosentti Pirjo Uino

Lähteet 

Suomen kulttuurikeskukset
Kalevala
Kuhmo